Οι εισαγγελικοί λειτουργοί θα ελέγξουν σε ποιες περιπτώσεις έχουν ενδεχομένως τελεστεί αξιόποινες πράξεις, όπως φοροδιαφυγή και ξέπλυμα βρώμικου χρήματος. Τα στοιχεία που περιλαμβάνονται στα Paradise Papers θα ελεγχθούν και συνδυαστικά με τις υπόλοιπες λίστες που διαθέτουν οι οικονομικοί εισαγγελείς όπως Μπόγιαρνς, Ρηνανίας και άλλες.

Μέσα στο επόμενο χρονικό διάστημα, αναμένεται να γίνει η παραλαβή των πρωτότυπων αρχείων των Paradise Papers που αφορούν σε Έλληνες, ενώ οι εισαγγελείς στη συνέχεια θα τα μελετήσουν.

Υπενθυμίζεται ότι ο Διοικητής της Ανεξάρτητης Αρχής Δημοσίων Εσόδων (ΑΑΔΕ), Γιώργος Πιτσιλής, έδωσε προ ημερών εντολή στις αρμόδιες υπηρεσίες της Φορολογικής Διοίκησης να εξετάζουν τις υποθέσεις ελληνικού ενδιαφέροντος που περιλαμβάνονται στα Paradise Papers και να προχωρήσουν στους ελέγχους που προβλέπει η νομοθεσία.



Πρόσωπα που συνδέονται με Έλληνες εφοπλιστές και πολιτικούς

Υπενθυμίζεται ότι περισσότερα από 130 ονόματα ελληνικού ενδιαφέροντος εμφανίζονται να συνδέονται με offshore εταιρείες που εντοπίζονται στα αρχεία της Appleby, που ήρθαν στο φως μέσω των Paradise Papers. Μεταξύ των ελληνικών ονομάτων που αναφέρονται στα αρχεία βρέθηκαν και πρόσωπα που συνδέονται με πολιτικούς, μεγάλος αριθμός εφοπλιστών, αλλά και μεγαλοστέλεχος τράπεζας που μετείχε σε offshore.

Σύμφωνα με πληροφορίες του «Έθνους», στη λίστα των Ρaradise papers βρίσκονται περισσότερα από 130 ονόματα ελληνικού ενδιαφέροντος. Ανάμεσα τους βρίσκονται πρόσωπα που συνδέονται με πολιτικούς, μεγάλος αριθμός εφοπλιστών, αλλά και μεγαλοστέλεχος τράπεζας που μετείχε σε offshore. Εντοπίστηκαν υπεράκτιες εταιρείες που έλαβαν δάνεια από ελληνικές τράπεζες, καθώς και Έλληνες που έχουν απασχολήσει τις Αρχές για φορολογικές και άλλες υποθέσεις.

Αναζητώντας τη λέξη Ελλάδα ανάμεσα στα 6,5 εκατομμύρια έγγραφα που διέρρευσαν από τα εταιρικά μητρώα των 19 δικαιοδοσιών μυστικότητας, εντοπίστηκαν περισσότερα από 6.000 που περιείχαν τη συγκεκριμένη λέξη.

Αυτά προέρχονται από περιοχές όπως η Μάλτα, η Αρούμπα, οι Μπαχάμες, τα Μπαρμπέιντος, οι Βερμούδες, οι Νήσοι Κουκ, η Ντομινίκα, η Λαμπουάν, τα Νησιά Μάρσαλ, το Νησί Νέβις και η Αγία Λουκία. Πολλές φορές σε αυτού του είδους τα έγγραφα που προέρχονται από εταιρικά μητρώα ο όρος Ελλάδα συναντάται στις διευθύνσεις επικοινωνίας που δηλώνουν οι μέτοχοι, οι διευθυντές η άλλοι συνδεόμενοι με τις εταιρείες αυτές. Αυτό σημαίνει ότι ένα μεγάλο μέρος των εγγράφων αποκαλύπτει στοιχεία για offshore ελληνικών συμφερόντων.